<classify> POLISI mkoani Kigoma imewaua kwa kuwapiga risasi watu tisa, waliotaka kufanya utekaji wa magari ya abiria katika matukio mawili tofauti katika wilaya za Kasulu na Kibondo.Watu hao walikuwa wakiwinda wafanyabiashara waliokuwa wakisafiri na magari hayo, wanaoaminika kuwa walikuwa na kiasi kikubwa cha fedha. Kamanda wa Polisi wa Mkoa, Martin Otieno akitoa taarifa kwa waandishi wa habari mjini Kigoma jana, alisema katika tukio la kwanza lililotokea Kijiji cha Mvugwe, Polisi walizima jaribio hilo la utekaji baada ya kufika mapema.Katika tukio hilo, polisi waliwaua kwa kuwapiga risasi watu wanne kati ya saba, wanaotuhumiwa kuwa walitaka kuhusika na tukio hilo. Katika mapambano ya kurushiana risasi, Polisi waliwapiga risasi na kuwaua watu wanne. Pia walikamata bunduki moja aina ya SMG na jumla ya risasi 48, panga, shoka na rungu.Kamanda Otieno alisema katika tukio hilo, watuhumiwa watatu wa ujambazi walikimbia wakiwa na bunduki moja aina ya SGM. Polisi walipata habari ya kuwepo kwa watu hao, wakifuatilia nyenzo za mfanyabiashara wa mifugo, aliyekuwa na kiasi kikubwa cha fedha taslimu, ambaye alikuwa akienda Kijiji cha Mvugwe kununua mifugo.Katika tukio la pili lililotokea Kijiji cha Kiduduye Tarafa ya Mabamba Wilaya ya Kibondo, Polisi mkoani humo waliwaua kwa kuwapiga risasi watu sita, wanaotuhumiwa kuwa majambazi, waliotaka kufanya utekaji wa gari la abiria lililokuwa likitokea Mabamba mpakani na nchi jirani ya Burundi, lililokuwa likienda Kibondo Mjini.Kamanda Otieno alisema kabla ya kutokea mapambano yaliyosababisha vifo vya majambazi hao, polisi walikuta barabara imefungwa kwa magogo. Waliposhuka kwenye gari ili kujua kilichotokea, ghafla walishambuliwa kwa risasi.Alisema kutokana na mashambulizi hayo, polisi walijibu mashambulizi na kuwaua majambazi sita, waliokuwa kwenye tukio hilo. Walikamata bunduki mbili, kati ya hizo moja ni AK 47 ikiwa na risasi 17, shotgun moja ikiwa na risasi 16, magazini tatu na visu viwili, ambavyo vilikuwa vinatumiwa na majambazi hao.Kutokana na hali hiyo, kamanda huyo aliwahimiza wananchi kutoa taarifa kwa vyombo vya ulinzi na usalama, wanapoona kuna nyendo za kutiliwa shaka za watu wanaofika kwenye maeneo yao.Akizungumzia hali hiyo, Mkuu wa Wilaya ya Kasulu, Kanali Simon Hanange alisema wilaya imechukua hatua mbalimbali za kudhibiti vitendo vya uhalifu na ujambazi wa kutumia silaha, ikiwamo kuwaelimisha na kuwahamasisha wananchi kutoa taarifa wanapoona nyendo za watu wanaowatilia mashaka.Hanange alisema serikali kupitia vyombo vya ulinzi na usalama, imeimarisha mtandao wa nyumba 10 za kiusalama, ambako kila mwananchi anahusika katika ulinzi na usalama wa wananchi na mali zao kwenye maeneo yao.  <topic>: kitaifa 